Mmušo wa Modimo​—Go Ithuta Beibele go Utolla Seo o se Bolelago go Wena
Go ka direga gore o kwešišitše go tšwa dihlogong tše di fetilego gore Mmušo wa Modimo o bolela mo gontši go Dihlatse tša Jehofa. Mohlomongwe o kgahlilwe ke tše dingwe tša ditšhegofatšo tša nakong e tlago tša Mmušo wa Modimo tšeo go boletšwego ka tšona. Ka nako e swanago, o ka ba o ipotšiša ge e ba dikholofetšo tše bjalo e tloga e le tša kgonthe.
O dira gabotse gore o be šedi go e na le gore o dumele selo se sengwe le se sengwe seo o se kwago. (Diema 14:15) Ka ditsela tše dingwe, go ba ga gago šedi go ka swantšhwa le ga Baberea ba bogologolo. * Ge ba be ba thoma go botšwa ka ditaba tše dibotse tša Mmušo wa Modimo, Baberea ba ile ba amogela seo ba bego ba se kwa, eupša e sego feela ka gobane ba be ba nyaka gore seo e be sa therešo. Go e na le moo, ba ile ba hlahloba Mangwalo ka kelohloko “go bona ge e ba dilo tše di be di le bjalo.” (Ditiro 17:11) Ka mantšu a mangwe, Baberea ba be ba bapiša ditaba tše dibotse tšeo ba bego ba di kwa le seo Mangwalo a se bolelago. Ge nako e dutše e eya, ba ile ba kgodišega gore ditaba tše dibotse ge e le gabotse di be di theilwe ka go tia Lentšung la Modimo.
Dihlatse tša Jehofa di go laletša ka borutho gore le wena o dire sona seo. Re diriša lenaneo la rena la mahala la go ithuta Beibele, re go nea sebaka sa gore o bapiše seo Dihlatse tša Jehofa di se dumelago ka Mmušo wa Modimo le seo Beibele e se rutago.
Go oketša tabeng ya go ithuta ga gago ka Mmušo wa Modimo, go ithuta ga gago Beibele go ka go thuša go hwetša dikarabo tša tše dingwe tša dipotšišo tše bohlokwa bophelong.
Re tšwa kae?
Go direga’ng ge re ehwa?
Senotlelo sa bophelo bjo bo thabišago bja lapa ke sefe?
Ka godimo ga tšohle, go ithuta Beibele go tla go thuša gore o ‘batamele Modimo.’ (Jakobo 4:8) Ka morago, ge o dutše o batamela kgauswi le Modimo, ke moo o tlago go bona kudu kamoo Mmušo wa Modimo o ka bolelago dilo tše dibotse go wena—e sego gona bjale feela, eupša le ka mo go sa felego. Jesu o boletše ge a be a rapela Tatagwe a re: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.”—Johane 17:3.
^ ser. 4 Berea e be e le motse wa kua Matsedonia ya bogologolo.
Lebaka Leo ka Lona Mmušo wa Modimo o Lego Bohlokwa go Yena
Morago bjale, ngwanenyana wa nywaga e lesome yo a bitšwago Folake o ile a newa kabelo ya gore a ngwale taodišo ya sekolo ka taba e rego, “Selo Seo ke se Ratago Kudukudu Lefaseng le.” Folake o ile a kgetha go ngwala mabapi le lebaka leo ka lona a ratago go botša ba bangwe ka Mmušo wa Modimo.
Folake o hlalositše gore: “Mmušo wa Modimo ke pušo ya kgonthe. Eupša ga o bonagale, ka gona o ka se kgone go o bona—gaešita le ge o ka rwala digalase!”
Folake o ile a tšwela pele a ngwala ka ditšhegofatšo tša Mmušo tšeo a tlogago a di fagahletše. Ge a bolela ka a mangwe a mathata ao Mmušo o tlago go a rarolla, o ngwadile gore: “Ke a nyama ge ke bona batho bao ba se nago magae ba dula ditarateng” gotee le “bana bao ba hwago ka baka la tlala dikarolong ka moka tša lefase.” O okeditše ka gore: “E bile ke a thaba ge ke bala Jesaya 65:21.” Temana yeo ge e bolela ka batho bao ba tlago go phela ka tlase ga pušo ya Mmušo wa Modimo, e holofetša gore: “Ba tla aga dintlo ba dula go tšona; ba tla bjala dirapa tša merara ba ja dienywa tša tšona.”
Folake o boletše gore e bile o fagahletše nako yeo ka yona Modimo, a diriša Mmušo wa gagwe, a tlago go fediša malwetši ka moka. Taodišong ya gagwe, o ile a tsopola Kutollo 21:4, yeo e rego Modimo “o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” O phethile ka go boeletša gore go bolela ka Jehofa le Mmušo ke selo seo a se ratago kudukudu lefaseng le. Go molaleng gore ngwanenyana yo yo monyenyane o rata Mmušo wa Modimo kudu!